Document ID: 32001R1240

Κανονισμός (ΕΚ) αριθ. 1240/2001 της Επιτροπής
της 25ης Ιουνίου 2001
για την έναρξη διαδικασίας επανεξέτασης, όσον αφορά ένα "νέο εξαγωγέα", του κανονισμού (ΕΚ) αριθ. 2604/2000 του Συμβουλίου, για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής, μεταξύ άλλων, Ινδίας, για την κατάργηση του δασμού όσον αφορά τις εισαγωγές ενός παραγωγού-εξαγωγέα και την υπαγωγή των εισαγωγών αυτών σε καταγραφή
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1) (εφεξής "ο βασικός κανονισμός"), όπως τροποποιήθηκε τελευταία από τον κανονισμό (ΕΚ) αριθ. 2338/2000(2), και ιδίως το άρθρο 11 παράγραφος 4,
Κατόπιν διαβουλεύσεων με τη συμβουλευτική επιτροπή,
Εκτιμώντας τα ακόλουθα:
Α. ΑΙΤΗΣΗ ΕΠΑΝΕΞΕΤΑΣΗΣ
(1) Η Επιτροπή έλαβε αίτηση επανεξέτασης όσον αφορά ένα "νέο εξαγωγέα", σύμφωνα με το άρθρο 11 παράγραφος 4 του βασικού κανονισμού. Η αίτηση υποβλήθηκε από τη Futura Polymers Ltd (εφεξής "ο αιτών"), παραγωγό-εξαγωγέα της Ινδίας (εφεξής "η ενδιαφερόμενη χώρα").
Β. ΠΡΟΪΟΝ
(2) Το υπό εξέταση προϊόν είναι το τερεφθαλικό πολυαιθυλένιο (εφεξής "ΡΕΤ") με συντελεστή ιξώδους 78 ml/g ή περισσότερο, σύμφωνα με το πρότυπο DIN (Deutsche Industrienorm) 53728, όπως περιγράφεται στο άρθρο 1 του κανονισμού του Συμβουλίου για την επιβολή των ισχυόντων μέτρων, καταγωγής Ινδίας (εφεξής "το υπό εξέταση προϊόν". Το εν λόγω προϊόν μπορεί να υπαχθεί επί του παρόντος στους κωδικούς ΣΟ 3907 60 20 και ex 3907 60 80 (κωδικός Taric 3907 60 80 10 ). Οι εν λόγω κωδικοί ΣΟ παρατίθενται για πληροφοριακούς και μόνο λόγους.
Γ. ΙΣΧΥΟΝΤΑ ΜΕΤΡΑ
(3) Τα ισχύοντα επί του παρόντος μέτρα είναι οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 2604/2000 του Συμβουλίου(3) (εφεξής "ο κανονισμός") δυνάμει του οποίου οι εισαγωγές στην Κοινότητα του υπό εξέταση προϊόντος υπόκεινται σε οριστικό δασμό υπό μορφή συγκεκριμένου ποσού 181,7 ευρώ/τόνο, με εξαίρεση τις εισαγωγές από ορισμένες ρητώς κατονομαζόμενες εταιρείες, οι οποίες υπόκεινται σε ατομικούς δασμούς. Οι εισαγωγές του υπό εξέταση προϊόντος που παράγεται από τον αιτούντα υπόκεινται σε οριστικό δασμό αντιντάμπινγκ ύψους 223 ευρώ/τόνο.
Δ. ΛΟΓΟΙ ΤΗΣ ΕΠΑΝΕΞΕΤΑΣΗΣ
(4) Ο αιτών είχε συνεργαστεί σε διαδικασία κατά των επιδοτήσεων, η οποία είχε διεξαχθεί παράλληλα με την έρευνα που οδήγησε στα ισχύοντα μέτρα, αλλά όχι στη διαδικασία αντιντάμπινγκ που οδήγησε στα μέτρα αυτά, δεδομένου ότι δεν εξήγαγε το υπό εξέταση προϊόν στην Κοινότητα κατά την περίοδο της έρευνας με βάση την οποία υπολογίστηκαν τα ισχύοντα μέτρα, δηλαδή από την 1η Οκτωβρίου του 1998 έως τις 30 Σεπτεμβρίου του 1999 (εφεξής "η αρχική περίοδος έρευνας"). Επομένως, δεν ήταν δυνατό να καθοριστεί ατομικό περιθώριο τη στιγμή εκείνη και του καταλογίστηκε το υπόλοιπο δασμού. Ο κανονισμός όριζε ρητά ότι ο αιτών έχει το δικαίωμα να ζητήσει νέα επανεξέταση ως προς νέους εξαγωγείς, εφόσον έχει πραγματοποιήσει εξαγωγές στην Κοινότητα ή είναι σε θέση να αποδείξει ότι έχει αναλάβει αμετάκλητη συμβατική υποχρέωση για την εξαγωγή σημαντικής ποσότητας στην Κοινότητα.
(5) Επιπλέον, ο αιτών ισχυρίζεται ότι δεν πραγματοποίησε εξαγωγές του υπό εξέταση προϊόντος στην Κοινότητα κατά την αρχική περίοδο έρευνας, ότι άρχισε να το εξάγει μετά το πέρας της περιόδου έρευνας και ότι δεν συνδέεται με κανέναν από τους παραγωγούς-εξαγωγείς του υπό εξέταση προϊόντος που υπόκεινται στα προαναφερθέντα μέτρα αντιντάμπινγκ.
Ε. ΔΙΑΔΙΚΑΣΙΑ
(6) Αφού εξέτασε τα διαθέσιμα στοιχεία, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία ώστε να δικαιολογείται η έναρξη επανεξέτασης σύμφωνα με το άρθρο 11 παράγραφος 4 του βασικού κανονισμού, για να προσδιοριστούν το ατομικό περιθώριο ντάμπινγκ του αιτούντος και, εφόσον διαπιστωθεί η ύπαρξη ντάμπινγκ, το ύψος του δασμού που θα πρέπει να επιβληθεί στις εισαγωγές του υπό εξέταση προϊόντος στην Κοινότητα.
(7) Οι παραγωγοί της Κοινότητας οι οποίοι είναι γνωστό ότι ενδιαφέρονται ενημερώθηκαν για την προαναφερόμενη αίτηση καν είχαν τη δυνατότητα να υποβάλουν παρατηρήσεις. Η Επιτροπή δεν έλαβε καμία παρατήρηση.
α) Ερωτηματολόγια
Για να συγκεντρώσει τα στοιχεία που θεωρεί απαραίτητα για την έρευνά της, η Επιτροπή θα αποστείλει ερωτηματολόγιο στον αιτούντα.
β) Συγκέντρωση πληροφοριών και ακροάσεις
Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία. Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση.
ΣΤ. ΚΑΤΑΡΓΗΣΗ ΤΟΥ ΙΣΧΥΟΝΤΟΣ ΔΑΣΜΟΥ ΚΑΙ ΚΑΤΑΓΡΑΦΗ ΤΩΝ ΕΙΣΑΓΩΓΩΝ
(8) Σύμφωνα με το άρθρο 11 παράγραφος 4 του βασικού κανονισμού, ο ισχύων δασμός αντιντάμπινγκ πρέπει να καταργηθεί όσον αφορά τις εισαγωγές του υπό εξέταση προϊόντος καταγωγής Ινδίας, το οποίο παράγεται και πωλείται προς εξαγωγή στην Κοινότητα από τον αιτούντα. Παράλληλα, οι εν λόγω εισαγωγές πρέπει να υπόκεινται σε καταγραφή, σύμφωνα με το άρθρο 14 παράγραφος 5 του βασικού κανονισμού, για να διασφαλιστεί ότι, σε περίπτωση που η επανεξέταση καταλήξει στη διαπίστωση της ύπαρξης πρακτικής ντάμπινγκ εκ μέρους του αιτούντος, θα είναι δυνατή η αναδρομική είσπραξη δασμών αντιντάμπινγκ από την ημερομηνία έναρξης της εν λόγω επανεξέτασης. Στην παρούσα φάση της διαδικασίας δεν είναι δυνατό να εκτιμηθεί το ποσό των ενδεχομένων δασμών τους οποίους θα πρέπει να καταβάλουν μελλοντικά οι αιτούντες.
Ζ. ΠΡΟΘΕΣΜΙΑ
(9) Για λόγους χρηστής διαχείρισης, είναι σκόπιμο να καθοριστούν προθεσμίες εντός των οποίων τα ενδιαφερόμενα μέρη:
- μπορούν να αναγγελθούν στην Επιτροπή, να υποβάλουν τις απόψεις τους γραπτώς και να απαντήσουν στο ερωτηματολόγιο που αναφέρεται στην αιτιολογική σκέψη 7 στοιχείο α) του παρόντος κανονισμού ή να υποβάλουν άλλες πληροφορίες που πρέπει να ληφθούν υπόψη κατά την έρευνα, και
- μπορούν να ζητήσουν γραπτώς να γίνουν δεκτά σε ακρόαση από την Επιτροπή.
Η. ΑΡΝΗΣΗ ΣΥΝΕΡΓΑΣΙΑΣ
(10) Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προβλεπόμενης προθεσμίας ή παρεμποδίζει σημαντικά την έρευνα, είναι δυνατόν να συναχθούν συμπεράσματα, είτε καταφατικά είτε αποφατικά, με βάση τα διαθέσιμα αποδεικτικά στοιχεία, σύμφωνα με το άρθρο 18 του βασικού κανονισμού.
(11) Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιούνται τα διαθέσιμα στοιχεία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Αρχίζει επανεξέταση του κανονισμού (ΕΚ) αριθ. 2604/2000 σύμφωνα με το άρθρο 11 παράγραφος 4 του βασικού κανονισμού για να καθοριστεί εάν και σε ποιο βαθμό οι εισαγωγές τερεφθαλικού πολυαιθυλενίου με συντελεστή ιξώδους 78 ml/g ή περισσότερο, σύμφωνα με το πρότυπο DIN (Deutsche Industrienorm) 53728, το οποίο υπάγεται στον κωδικό ΣΟ 3907 60 20 και ΣΟ ex 3907 60 80 (κωδικός Taric 3907 60 80 10 ), καταγωγής Ινδίας, που παράγεται και πωλείται στην Κοινότητα από τη Futura Polymers Ltd, υπόκεινται στο δασμό αντιντάμπινγκ που επιβλήθηκε με τον κανονισμό (ΕΚ) αριθ. 2604/2000.
Άρθρο 2
Ο δασμός αντιντάμπινγκ που επιβλήθηκε βάσει του κανονισμού (ΕΚ) αριθ. 2604/2000 καταργείται για τις εισαγωγές του προϊόντος που αναφέρεται στο άρθρο 1 του παρόντος κανονισμού (συμπληρωματικός κωδικός Taric: Α184).
Άρθρο 3
Οι τελωνειακές αρχές καλούνται, σύμφωνα με το άρθρο 14 παράγραφος 5 του κανονισμού (ΕΚ) αριθ. 384/96, να λάβουν τα κατάλληλα μέτρα προκειμένου να προβούν σε καταγραφή των εισαγωγών που αναφέρονται στο άρθρο 1 του παρόντος κανονισμού. Η καταγραφή παύει εννέα μήνες μετά την ημερομηνία έναρξης της ισχύος του παρόντος κανονισμού.
Άρθρο 4
Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης, εκτός αν ορίζεται διαφορετικά, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ιδίας προθεσμίας 40 ημερών, να γίνουν δεκτά σε ακρόαση από την Επιτροπή. Η εν λόγω προθεσμία ισχύει για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην αίτηση και, επομένως, είναι προς το συμφέρον των μερών αυτών να έλθουν αμέσως σε επαφή με την Επιτροπή.
Όλες οι παρατηρήσεις και αιτήσεις των ενδιαφερομένων μερών πρέπει να υποβληθούν γραπτώς (όχι σε ηλεκτρονική μορφή, εκτός εάν προβλέπεται διαφορετικά), και πρέπει να αναφέρουν το όνομα, τη διεύθυνση, την ηλεκτρονική διεύθυνση, τον αριθμό τηλεφώνου και φαξ ή/και τέλεξ του ενδιαφερόμενου μέρους.
Τυχόν πληροφορίες σχετικές με το θέμα και αιτήσεις ακρόασης πρέπει να αποσταλούν στην ακόλουθη διεύθυνση: Ευρωπαϊκή Επιτροπή Γενική Διεύθυνση Εμπορίου
TER V-0/13
Rue de la Loi/Wetstraat 200 B - 1049 Βρυξέλλες Φαξ: (32-2) 295 65 05 Τέλεξ: COMEU B 21877.
Άρθρο 5
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Ιουνίου 2001.

Labels: 1
3
4
18